Louis Rwagasore

Louis Rwagasore printzea (; Gitega, 1932ko urtarrilaren 10a – Bujumbura, 1961eko urriaren 13a) burundiar printze eta politikaria izan zen. Burundiko lehen ministroa izan zen bi astez, 1961eko irailaren 28tik urriaren 13an hil zuten arte.

Mwambutsa IV.a erregearen semea eta Ntare V.a erregearen anaia izan zen. Burundiko ikastetxe katolikoetan ikasi zuen eta Belgikan unibertsitate hezkuntza egin zuen. Bertan Ekonomia Politikoan graduatu zen Lovainako Unibertsitate Katolikoan. Burundira itzulita, burundiarren aurrerabiderako kooperatibak sortu zituen.

Borroka antikolonialean politikan inplikatu zen eta Aurrerapen Nazionalerako Batasuna (UPRONA) alderdi nazionalistako kide izan zen. Burundiren independentziaren, batasun nazionalaren eta monarkia konstituzional baten alde borrokatu zuen. Belgikako agintariek UPRONA alderdiaren aurka egin zuten eta 1960ko udal hauteskundeetan Rwagasore etxean atxilotuta eduki zuten.

Nazioartearen presioaren ondorioz, 1961ean hauteskunde libreak izan ziren eta UPRONA alderdiak gehiengo handiarekin irabazi zituen. Rwagadore irailaren 28an izendatu zuten lehen ministro. Bi aste geroago hil zuten, eta haren heriotzak hutuen eta tutsien arteko tentsioak bizkortu eta UPRONA alderdiaren haustura eragin zuen.

Kategoria:Burundiko katolikoak
Kategoria:Burundiko politikariak
Kategoria:Eraildako lehen ministroak